text: দুই শর্তে রনির জামিন | Deshbd24.com
  দুটি শর্তে চাঁদাবাজির মামলায় চট্টগ্রাম মহানগর ছাত্রলীগের সাবেক সাধারণ সম্পাদক নুরুল আজিম রনির জামিন মঞ্জুর করেছেন আদালত।
  বৃহস্পতিবার মেট্রোপলিটন ম্যাজিস্ট্রেট মো. শফি উদ্দিনের এ আদেশ দেন।
  নগর পুলিশের অতিরিক্ত উপ-কমিশনার (প্রসিকিউশন) নির্মলেন্দু বিকাশ চক্রবর্তী বিষয়টি জাগো নিউজকে নিশ্চিত করেছেন।
  নির্মলেন্দু বিকাশ চক্রবর্তী বলেন, 'বিজ্ঞান কলেজের অধ্যক্ষ জাহেদ খানের দায়ের করা চাঁদাবাজির একটি মামলায় নুরুল আজিম রনি চার সপ্তাহের অন্তর্বর্তী জামিনে ছিলেন। গত ৭ মে তিনি উচ্চ আদালত থেকে জামিন নেন। মেয়াদ শেষে সোমবার (৪ জুন) মহানগর মুখ্য হাকিম আদালতে হাজির হয়ে আবারও জামিনের আবেদন করলে আদালত জামিন নামঞ্জুর করে তাকে কারাগারে পাঠানোর নির্দেশ দেন। আজ আদালত জেলা আইনজীবী সমিতির সভাপতি অ্যাডভোকেট ইফতেখার সাইমুল চৌধুরীর জিম্মায় এবং প্রতি বৃহস্পতিবার আদালতে হাজিরার শর্ত সাপেক্ষে তাকে জামিন দিয়েছে।'
  উল্লেখ্য, উচ্চ মাধ্যমিক পরীক্ষার্থীদের কাছ থেকে ৫ হাজার টাকা অতিরিক্ত ফি আদায়ের অভিযোগে গত ৩১ মার্চ চট্টগ্রাম বিজ্ঞান কলেজের শিক্ষককে অবরুদ্ধ করেন রনির অনুসারী ছাত্রলীগ নেতাকর্মীরা। এ সময় অতিরিক্ত আদায় করা ফি ফেরত দিতে বাধ্য করেন তিনি। সে সময় চট্টগ্রাম মহানগর ছাত্রলীগের সাধারণ সম্পাদকের পদে ছিলেন রনি।